ประธานสภาผู้แทนราษฎร ปฏิเสธตอบคำถามกรณี “มงคลกิตติ์" เสนอแก้เพลงชาติ เหมาะสมหรือไม่
ประธานสภาผู้แทนราษฎร ปฏิเสธตอบคำถามกรณี “มงคลกิตติ์" เสนอแก้เพลงชาติ เหมาะสมหรือไม่ นายชวน หลีกภัย ประธานสภาผู้แทนราษฎร ปฏิเสธแสดงความเห็นเกี่ยวกับกรณีที่ นายมงคลกิตติ์ สุขสินธารานนท์ ส.ส.พรรคไทยศรีวิไลย์ ใช้เวทีหารือของสภาผู้แทนราษฎร ขอเปลี่ยนเพลงชาติไทย แต่กล่าวเพียงสั้นๆ ว่า ปกติช่วงที่เปิดให้ ส.ส.หารือ ตั้งใจให้ ส.ส.ปรึกษาหารือเรื่องความเดือดร้อนของประชาชนเป็นหลัก แต่สิ่งที่เกิดขึ้นเป็นความคิดของแต่ละคน ย้ำว่าโดยทั่วไปส่วนใหญ่สมาชิกสภาผู้แทนราษฎร จะนำปัญหาความเดือดร้อนของประชาชนมาพูดคุยกัน ขออย่านำข้อยกเว้นของบางคนมาลบโอกาสการปรึกษาหารือของสมาชิก ส.ส.ประธานสภาผู้แทนราษฎร  ยังกล่าวถึงกรณีที่พรรคพลังประชารัฐเตรียมเสนอชื่อ นายสุชาติ ตันเจริญ ส.ส.พรรคพลังประชารัฐ ในฐานะรองประธานสภาผู้แทนราษฎรคนที่ 1 เข้าชิงตำแหน่งประธานคณะกรรมาธิการศึกษาพิจารณาศึกษาแก้ไขรัฐธรรรมนูญ หลังพรรคประชาธิปัตย์ เสนอชื่อนายอภิสิทธิ เวชชาชีวะ อดีตหัวหน้าพรรคเข้าชิง ว่านายสุชาติ ถือเป็นคนที่มีความสามารถ แต่ปกติเมื่อมีการตั้งคณะกรรมาธิการในญัตติใด เมื่อต้ังเสร็จแล้วกรรมาธิการเหล่านั้น จะเป็นผู้เลือกประธาน ซึ่งไม่ได้เลือกในที่ประชุมสภาผู้แทนราษฎร ส่วนประธานกรรมาธิการต้องเป็น ส.ส.หรือไม่นั้น เห็นว่าขึ้นอยู่กับกรรมาธิการ และไม่ขอตอบว่ารองประธานสภาฯจะเป็นประธานกรรมาธิการได้หรือไม่